Rrethimi i Prekazit (1991)

Rrethimi i Prekazit me 30 dhjetor 1991 ka qenë një rrethim i shtëpisë së familjes Jashari, nga paraushtarakë serbë të armatosur rëndë. Qëllimi i tyne ishte ta kapnin ose ta eleminonin Adem Jasharin, i cili kishte kryer akte sabotimi kundër sistemit administrativ jugosllav në Kosovë.

 Sfondi 
Në fund të vitit 1990, Lëvizja Popullore e Kosovës (LPK) dhe Presidenti i Shqipërisë Ramiz Alia bënë marrëveshje të stërvisnin vullnetarë nga Kosova, me shpresën e një kryengritjeje të armatosur. Vullnetarët morën udhëzime të rrepta të mos zbuoheshin nga policia sekrete jugosllave. Ata fillimisht fluturuan për në Zyrih, mandej në Trieste, dhe më pas hipën në anije për në Durrës. Më 1 tetor 1991, një grup prej 53 vullnetarësh filloi stërvitjen ushtarake 30 ditore në fshatin Surrel, afër Tiranës. Një grup i dytë, më i kombinuar, me pjesëmarrës nga Kosova dhe Maqedonia, si Adem Jashari, Sahit Jashari, Murad Jashari, Fadil Kodra dhe Ilaz Kodra, arriti më 1 nëntor. Planet për një grup të tretë u prishën nga autoritetet jugosllave. Më 2 dhjetor, Adem Jashari me 33 burra të armatosur kaloi kufirin dhe u kthye në Kosovë.

 Rrethimi 
Një ditë para rrethimit të parë, Adem Jashari mori një telefonatë prej një shoku të besueshëm që e paralajmëroi për ardhjen e konvojit të MUP-it me automjete të blinduara dhe helikopterë. Si reagim, Ademi dhe vëllau i tij Hamëza mblodhën katër shokë e të afërm dhe kërkuan strehim në fshatin fqinj, Kodra. Duke menduar se situata ishte qetësuar, Ademi e Hamëza u kthyen në orët e para të 30 dhjetorit, por u pritën me zjarr nga policia serbe. Gjatë shkëmbimit të zjarrit, një turmë shqiptarësh, disa të armatosur e disa të paarmatosur u mblodhën rreth shpisë së Jasharëve, duke thyer rrethimin e kështu duke detyruar MUP-in të tërhiqej, të cilët më pas shpallën Prekazin “zonë të ndaluar”.

 Pasojat 
Më 22 janar 1998, policia serbe e rrethoi për herë të dytë shpinë e Jasharëve. Luftimet zgjatën rreth gjysmë ore, derisa forcat e UÇK-së i zmbrapsën policët. Dy mbesat e Adem Jasharit, Iliriana dhe Selvetja, u plagosën.

 Shiko edhe 

 Jasharët
 Sulmi në Prekaz
 Kryengritja në Kosovë (1995–1998)
 Lufta e Kosovës

 Referime 

Kategoria:Konflikti shqiptaro-serb
Kategoria:Prekaz
Category:1991 në Kosovë
Category:Rrethime në Kosovë

Category:1991 në Kosovë